Benut die geskenk van veeltaligheid | Netwerk24
Benut die geskenk van veeltaligheid
Deur John Cartwright, Muizenberg 09 Junie 2016 00:06
MC Botha se siniese en simplistiese veralgemenings oor "taalbulle" (By, 4 Junie) dra niks van waarde tot die huidige debat oor Afrikaans en moedertaalonderrig by nie.
Wat hy en verskeie ander kommentators nie raaksien nie, is dat hierdie vrae nie net oor Afrikaans gaan nie. Dit het betrekking op al die amptelike tale van die land (behalwe natuurlik Engels) en hul toekoms as draers van kultuur en individuele en kollektiewe identiteitsvorming.
As Engelssprekende moet ek van harte erken dat dit 'n tragiese verlies sal wees as al ons kinders stap vir stap in 'n grys mengelmoes van pap geïnternasionaliseerde Engels moet beland.
Meertaligheid is 'n groot geskenk, en ons is in hierdie land besonder bevoorreg om die geleentheid te hê om dit onder mekaar te kan uitleef.
Daarom maak die Universiteit Stellenbosch, myns insiens, 'n groot fout deur 'n verontskuldigende en basies negatiewe taalbeleid te verkondig.
Die universiteit mis daardeur die geleentheid om homself voor te stel as 'n vrymoedige voorbeeld van hoe die belange van 'n spesifieke taalgroep (in hierdie geval nie Afrikaners nie, maar Afrikaanses) binne 'n multikulturele verband vreedsaam en met wedersydse respek uitgeleef kan word.